Cyflwyniad 
Ymchwilir i’r cwestiwn, Pa strategaeth datblygu sgiliau ysgrifennu sy’n fwyaf effeithiol yn y Cyfnod Sylfaen? Oddi fewn yr ymchwiliad i ddod o hyd i strategaethau ac arfer dda sy’n cael ei ddefnyddio yn effeithiol i gefnogi plant. Felly wrth weld y gwahanol strategaethau allweddol a strategaethau ysgol, pwysleisir effeithiau a heriau i’r cwestiwn allweddol. Un o’r pwysleisiadau sydd wedi cael ei bwysleisio arno o fewn addysg erioed yw dysgu i ysgrifennu. (Beam a Williams, 2015) Yma gwelir fod disgyblion yn dysgu'r ffordd gywir i allu ysgrifennu yn yr ysgol wrth luniadu llythrennau, rhifau, siapiau a lluniau. (Beam a Williams, 2015)

Adolygiad Llenyddiaeth   
Dywed Kendrick a McKay (2004) fod pwysigrwydd dangos ffurfiau o wahanol destynnau i blentyn yn y blynyddoedd cynnar er mwyn galluogi’r plentyn i ddatblygu llythrennedd cynnar. Yn y blynyddoedd cynnar bydd y plentyn yn dod i ddechrau darllen wrth edrych o amgylch ei amgylchedd ar wahanol brintiau. (Siencyn, 2010) Ychwanegir Siencyn (2010) daw plentyn i ddeall print drwy arwyddion, cardiau pen-blwydd, bagiau siopa, a hysbysebion. Felly dywed Doherty a Hughes (2009) fod plant cyn oed ysgol yn deall strwythur iaith felly yn cyfoethogi ac yn rhagflaenu darllen ac ysgrifennu. Awgrymir Siencyn (2010) fod disgyblion wedi dod o gefndir gwahanol felly mewn man gwahanol i’w gilydd o ran iaith.

Gwelir fod hi’n bwysig i blant ifanc gael y cyfle i farcio ar unrhyw fath o arwyneb. (Siencyn, 2010) Pwysleisir fod marcio ac ysgrifennu yn rhan o ddatblygiad corfforol y plentyn er mwyn datblygu sgiliau llawdrin manwl er mwyn gallu magu’r grefft o ysgrifennu yn naturiol. Ychwanegir Siencyn (2010) nid yw pob plentyn yn cael y cyfle i wneud hyn yr un adeg yn eu bywydau, felly gwelir ei bod hi’n bwysig i wneud hyn o fewn y cyfnod sylfaen er mwyn gallu rhoi'r dechrau teg i bob plentyn.

Pwysleisir Siencyn (2010) fod cysylltiad cryf rhwng sgiliau darllen, ysgrifennu, ac iaith gan eu bod yn dibynnu ar ei gilydd i allu gweithredu yn unol. Ymchwilir Siencyn (2010) i gyfnod cyn ysgrifennu a deall llythrennedd yn ffurfiol yn bwysig er mwyn i ddisgyblion fedru meithrin y grefft gymhleth yn y pen draw. Dywed Doherty a Hughes (2009) fod hyn angen ei adeiladu o fewn profiadau bob dydd yn gyson oddi fewn addysg. Awgrymir Siencyn (2010) fod plentyn yn creu cysylltiad gyda ffoneg y gair a’r gair printiedig. Dywed Clay (2002) fod llythrennedd yn ddatblygiad naturiol i blant os yw’r plentyn wedi cael cyfle i ddarllen gan iddynt gael dealltwriaeth o ran gweld geiriau yn hytrach nag cael ei addysgu yn ffurfiol gan oedolyn. Cytunir Yang a Noel (2006 dyfynwyd yn Siencyn, 2010) wrth i blant ddarllen ei bod yn gweld cysylltiad rhwng lluniau a’r gair printiedig i’w weld yn naturiol er enghraifft plant yn gwneud cysylltiad gyda lluniau a’r geiriau i wneud synnwyr o’r stori.

Dywed Estyn (2013) fod hi’n bwysig i roi'r cyfle i ddisgyblion allu cael marcio a lluniadu yn yr ardaloedd o fewn eu dosbarth, er enghraifft sialc, mewn tywod, dwr. Gwelir yma strategaeth o ddefnyddio gwahanol ddeunyddiau er mwyn rhoi profiad gwahanol i ddisgyblion arbrofi. O fewn y dosbarth gwelir fod y disgyblion yn hyderus yn ei wneud ac yn cyfathrebu’n hyderus. Gwelir fod Piaget (dyfynnwyd yn Mooney, 2013) yn cefnogi i blant ddysgu yn annibynnol gan archwilio pethau ei hunain er mwyn dysgu ymhellach a ddim yn dibynnu ar arweinyddiaeth oedolyn.  Ar y cyfan, gwelir fod ymateb yn gadarnhaol mewn dosbarth gan iddynt ymdrechu i allu ffurfio brawddegau a geiriau yn gywir. (Estyn, 2013)

Fframwaith cwricwlwm yw’r cyfnod sylfaen ar gyfer disgyblion tair i saith oed er mwyn iddynt ddatblygu i fod yn hyderus, creadigol a dychmygus. (Llywodraeth Cymru, 2019) Cynhwysir y cyfnod sylfaen saith maes dysgu er mwyn rhoi profiadau oddi fewn y gweithgareddau sy’n cael ei gydblethu yn y profiad dysgu. Pwysleisir ar “Sgiliau Iaith, Llythrennedd a Chyfathrebu” (Llywodraeth Cymru, 2019, pg 5) yn yr ymchwil. Yn y maes dysgu hwn y nod yw gallu rhoi profiadau dysgu a gweithgareddau iaith sy’n cynnwys datblygu sgiliau penodol wrth iddyn nhw “siarad, gwneud arwyddion/cyfathrebu a gwrando” (Llywodraeth Cymru, 2019, pg 5) Wrth gwblhau gwaith sy’n cyfleu mwynhad a dealltwriaeth gwelir fod hyn yn ysgogi sgiliau ysgrifennu da. (Llywodraeth Cymru, 2019)

Yn ôl Estyn (2011) er mwyn gallu cael cynnydd da yn ysgrifenedig gwelir fod yr arfer orau yn gwirio eu bod yn pwysleisio ar ffoneg yn gynnar yn ei addysg llythrennedd. Yma gwelir fod strategaethau darllen “edrych a dweud” (Estyn, 2011) i helpu disgyblion ddeall ystyr o iaith ac yna ymlaen i ysgrifennu. Ychwanegir Estyn (2009) fod iaith lafar yn dylanwadu ar ddarllen ac ysgrifennu disgyblion. Felly yn amlwg fod angen canolbwyntio ar gael llefaredd plant i’r un lefel er mwyn iddynt ddarllen ac ysgrifennu. Yn ôl Estyn (2009) dywed fod llawer o wahaniaeth rhwng iaith ysgrifenedig ac iaith lafar, felly ei fod yn her i’w dysgu. Gwelir fod ysgrifennu yn ffordd o ddatblygu’r meddwl wrth i ddisgyblion wrth iddynt greu barn ei hunain ac adfyfyrio beth maent wedi ei gwblhau. (Estyn, 2009) Daw ysgrifennu i lwyddiant drwy “ddysgu confensiynau sillafu, atalnodi a gramadeg a medrau llawysgrifen.” (Estyn, 2009) Er bod iaith lafar, darllen ac ysgrifennu yn cyfateb i’w gilydd gwelir ei bod hi’n bwysig i addysgu disgyblion yn eglur sut i ysgrifennu. (Estyn, 2009)

Dywed Eckley (dim dyddiad) fod darllen yn cyflwyno gwahanol destunau a chysyniadau eang i blant felly yn strategaeth ar gyfer ysgrifennu er mwyn ei sbarduno i ysgrifennu. Dywed fod darllen yn cyfoethogi iaith ac yn rhoi profiadau cyfoethog iddynt. Wrth iddynt ddarllen gwelir fod geirfa newydd yn cael ei gyflwyno. Hefyd daw llythrennedd mewn i gyd ddarllen gan fod athrawon yn annog plant i adnabod patrymau llythrennedd. Gellir cwestiynu’r disgyblion wrth ddarllen y stori gan ofyn i rai dod i fyny i ysgrifennu’r gair hyd yn oed. (Eckley, dd)

Cyflwynir y cyfnod sylfaen y gwaith mewn themâu i’w wneud yn llawer mwy diddorol. Yn yr arfer orau gwelir fod yr iaith yn dod mewn i'r themâu yn gyson iawn. (Estyn, 2009) Yn y cyfnod sylfaen gwelir fod darllen ac ysgrifennu yn cael ei ddysgu dan arweiniad ac ar y cyd fel arfer. Pwysleisia Estyn (2009) nid yw rhai ysgolion yn herio disgyblion i wneud tasgau ysgrifenedig digon heriol. Gwelir fod hyn yn digwydd wrth orddefnyddio taflenni gwaith felly nid oes siawns i’r disgyblion ysgrifennu yn estynedig ac yn annibynnol. Mewn ysgolion gwelir fod asesu ar gyfer dysgu yn gweithio yn dda gan i bant gael targed er mwyn gweithio arno sy’n llwyddiant o fewn addysg. Estyn (2009)
Ychwanegir Estyn (2009) fod yr addysgu yn cael ei gynllunio yn fwy personol i’r disgybl gan ddilyn fframwaith y cwricwlwm wrth fod yn drawsgwricwlaidd wrth blethu iaith mewn gyda gweithgareddau fel chwarae rôl, dysgu yn yr awyr agored er mwyn rhoi profiad ymarferol i’r disgybl. Hefyd gwelir fod technoleg yn cael effaith uniongyrchol ar lythrennedd drwy gael mynediad i gyfrifiaduron, llyfrau electronig, camerâu digidol sy’n cefnogi llythrennedd disgyblion.  (Estyn, 2009) O fewn addysg y dyddiau hyn mae hi’n bwysig i gynllunio ffordd gyfoes i addysgu disgyblion i ysgrifennu. (Dunn a Sweeney, 2018) Ar hyn o bryd gwelir fod technoleg yn ffordd sy’n cael ei bwysleisio arno oddi fewn y cwricwlwm er mwyn cefnogi fframwaith cymhwysedd digidol yn y dosbarth. (Llywodraeth Cymru, 2019)

Un strategaeth sy’n datblygu ffoneg synthetig Cymru yw “Tric a Chlic” (Peniarth, 2020) sy’n arbenigo er mwyn trosglwyddo ffoneg i ddisgyblion mewn ffordd gofiadwy a llwyddiannus. Felly pwrpas hwn yw gallu “addysgu sain llythrennau, yna cyfuno’r seiniau i ddarllen a segment seiniau i sillafu.” (Peniarth, 2020) Gwelir fod disgyblion yn addysgu sŵn a llythrennau, strategaeth i allu darllen geiriau ac yna ei dorri lawr i’w sillafu, ac yn rhoi rhuglder a mynegiant iddynt wrth ddarllen. Gwelir fod y strategaeth yn cynnig dulliau gwahanol o atgyfnerthu’r strategaeth wrth roi cyfle i ddisgyblion lawrlwytho’r ap. Gwelir fod angen atgyfnerthu pob cam yn aml a rheolaidd ond symud yn eithaf cyflym rhwng y camau er mwyn ei chyflawni yn llwyddiannus. Ymhob pecyn gwelir fod cardiau llun a geiriau, cardiau darllen stribedi darllen, llawlyfr a CD-rom yn cynnwys ynddo er mwyn atgyfnerthu mewn dulliau gwahanol. Oddi fewn y cynllun gwelir fod tri cham i’w cyflawni sef,
Lefel un – geiriau “cytsain, llafariaid, cytsain” (Peniarth, 2020)
Lefel 2 – geiriau “cytsain, llafariaid, cytsain, cytsain, a geiriau cytsain, cytsain, llafariaid, cytsain” (Peniarth, 2020)
Lefel 3 – geiriau “cytsain, llafariaid, cytsain” (Peniarth, 2020)

Strategaeth cyfoethogi darllen yw “Dysgu gyda Sam” (Dysgu Darllen gyda Sam, 2018) ar gyfer y cyfnod sylfaen. Cyfres o lyfrau yw Dysgu darllen gyda Sam sy’n galluogi plant i ddysgu sgiliau darllen. Yn y llyfrau gwelir fod yr iaith yn syml ac wedi cael ei ailadrodd yn aml er mwyn rhoi cyfle i ddisgyblion ymarfer yr eirfa yn gyson, cael hyder, a gallu codi medrau darllen wrth ddarllen y gyfres. Gwelir fod wedi ei rannu mewn i dri phecyn gyda phum llyfr yn perthyn i bob pecyn yn canolbwyntio ar gynnwys ffonetig, geirfa a strwythur y brawddegau.

Oddi fewn addysg gwelir fod plant y cyfnod sylfaen yn canu llawer o ganeuon a hwiangerddi er mwyn gallu cyfoethogi geirfa ac ymadroddion y disgyblion er mwyn iddynt allu ei defnyddio cyd-destun arall. (Estyn, 2009) Gwelir yma fod ailadrodd y caneuon hyn yn gwneud iddynt ddod yn fwy cydnabyddus gyda geirfa a’r iaith Gymraeg. (Estyn, 2009) Hefyd pwysleisia Estyn, ei bod hi’n bwysig i gyflwyno caneuon er mwyn i blant fedru ei defnyddio mewn mannau eraill er enghraifft gartref er mwyn cyfoethogi iaith yn well.

Lleoliad
Ymchwilir i’r cwestiwn mewn ysgol gynradd gan ganolbwyntio ar y cyfnod sylfaen. Yn gyfan gwbl roedd yna ddau ddosbarth gyda 5 athrawes yn dysgu’r cyfnod sylfaen. Roedd y disgyblion yn gymysg felly meithrin a derbyn, a blwyddyn un a dau gyda’i gilydd. Yn y cyfnod sylfaen roedd y dosbarthiadau wedi cael ei rhannu mewn i iaith, mathemateg, creadigol, gwyddoniaeth a thechnoleg ac ardal tu allan.

Dosbarth Uned dan 5
Yn wythnosol roeddent yn canolbwyntio ar lythyren yr wythnos felly ‘r’ oedd y llythyren. Oddi fewn y dosbarthiadau thema’r tymor hyn oedd Mynd ar Wib.

Gwersi Iaith:
Cyflwyniad- canolbwyntio ar ffurfio'r llythyren ‘r’ ar y bwrdd rhyngweithiol ac yna symud ymlaen i drafod geiriau yn dechrau gyda’r llythyren.
Tasg ffocws - Ysgrifennu rhestr ar beth y bydden nhw yn mynd gyda nhw i’r gofod mewn roced. Roedd hyn wedi cael ei selio ar y stori “Beth Nesaf….” roeddent wedi darllen yn y dosbarth. Yn helpu'r disgyblion hyn roedd yr athrawes yn rhoi arweiniad ond hefyd iddynt fod yn annibynnol roedd matiau sillafu ar gael iddynt ei defnyddio.

Yn yr ardaloedd er mwyn cwblhau heriau: 
· bwrdd golau tric a chlic er mwyn ymarfer sillafu a ffoneg geiriau. 
· twb tywod er mwyn ffurfio ‘r’ gyda brwsh paent. 
· Cornel ddarllen
· Bwrdd rhyngweithiol i dynnu llun gwrthrych yn dechrau a ‘r’ 
· Cornel llunio 
· Cornel byd bach gyda’r thema ‘Beth Nesaf..’
· Ipads er mwyn chwarae gemau llythrennedd
· Aildrefnu stori “Beth Nesaf..” gyda lluniau’r stori a’r llyfr fel cymorth

Darllen cyfres Sam a Non yn cyd darllen mewn grŵp sy’n datblygu ffoneg y disgyblion. Canolbwyntir ar yr atalnodi yn y llyfr gan gwestiynu’r disgyblion am farc cwestiwn ac atalnod llawn. Bob dydd roedd hanner awr o amser darllen yn cael ei wneud lle'r oedd yr athrawes yn darllen un i un gyda disgybl tra roedd y gweddill yn darllen yn annibynnol.  
Yn ychwanegol er mwyn cyfoethogi geiriau roeddent yn canu gyda “Iaith ar gan” lle'r oedd y dosbarth yn dysgu can bob hanner tymor er mwyn cyfoethogi geiriau’r disgyblion.

Mathemateg
Tasg ffocws - mynd allan i faes parcio’r ysgol er mwyn ysgrifennu rhifau plât y ceir. Roedd hyn er mwyn gweld sut roeddent yn ffurfio rhifau cywir yn annibynnol ond hefyd llythrennau. Hefyd roedd llyfrau i’w gael i’r meithrin er mwyn iddynt allu ymarfer sut i ffurfio rhifau.

Yn yr ardal tu allan roedd y thema yn cael ei gyfoethogi yn ehangach gan roi profiadau go iawn iddynt. Oddi fewn yr ardal roedd gwahanol ardaloedd i’w gwblhau:
· Adeiladu car allan o ddeunyddiau
· Ardal adeiladu
· Gwneud afon allan o beipiau ac yna rhoi'r hwyaid mewn trefn o ran rhifau ar y gwaelod
· Siop golchi ceir
· Ysgrifennu llythyren yr wythnos mewn mwd
· Cyfrifiadur i brynu ceir gyda rhif plât

Dosbarth Uned dan 7:

Thema: Poeth ac Oer.  
Gwersi Iaith 
Cyflwyniad- roeddent yn darllen y stori “Peta ar Goll” yn y strwythur Pie Corbett. Yna roedd cwestiynu ar yr ansoddeiriau a chymariaethau oddi fewn y stori.
Tasg ffocws - canolbwyntio ar ansoddeiriau ac roedd un grŵp wedi canolbwyntio ar gymariaethau yn ei gwaith. Ysgrifennir brawddegau yn ei llyfrau iaith. Yma roeddent yn gallu llwyddo i ysgrifennu brawddeg yn annibynnol gan ychwanegu cymhariaeth hefyd. Yn y dasg ffocws gyda grŵp arall roeddent yn canolbwyntio ar yr ansoddeiriau yn unig gan ei ychwanegu i greu brawddeg yma gwelir fod rhai yn cael trafferth ysgrifennu brawddeg heb arweiniad yr athrawes. Wrth i’r dasg ffocws gael ei chynnal, gwelir fod gweddill y dosbarth yn gwneud ei heriau oddi fewn yr ardaloedd. Yma gwelir fod y plant yn:
· Mesur gwahanol bengwiniaid
· Her darllen gan ddod o hyd i ansoddeiriau mewn gwahanol lyfrau
· Ail ysgrifennu’r stori ar yr iPad.
· Byd bach yn Awstralia - gorfod ymchwilio i’r tywydd yno
· Caffi 
Darllen: hanner awr o amser darllen gyda grwpiau yn darllen yn annibynnol gyda’r athrawes. Wrth i un grŵp ddarllen gwelir fod y gweddill yn mynd ymlaen i weithio yn ei llyfrau pinc sef ysgrifennu gwrthrychau oedd yn dechrau gyda’r llythyren oeddent yn gweithio arno. Gwelir yma ddefnydd o eiriaduron yn effeithiol iawn a'r gallu i gysylltu'r llythyren gyda’r gair cywir wrth ei ysgrifennu’n gywir.

Arbrawf wyddoniaeth:
Gwelir ei bod yn gwneud arbrawf i weld pa ddull oedd yn toddi rhew yn gyntaf. Ysgrifennu'r canlyniadau ar daflen waith wedi cael ei ddarparu gan yr athrawes.

Methodoleg 
Caiff ymchwil ei ddisgrifio gan Walliman and Walliman, (2011) fel gweithgaredd sy’n cynnwys dod o hyd i wybodaeth newydd i’r ymchwilydd mewn ffordd systematig neu ddim. Yn wahanol, Methodoleg yw'r fframwaith athronyddol ar gyfer cynnal yr ymchwil neu'r sylfaen y mae'r ymchwil yn seiliedig arni. (Brown, 2006) Awgrymir NCPHWR (2018) fod dulliau ansoddol yn eiriol gan gynnwys archwilio “anghenion, ymddygiad, barn a phrofiadau pobl” (NCPHWR, 2018) Ychwanegir fod ymchwil ansoddol yn cael ei ddefnyddio er mwyn gweld os yw ymyriadau yn llwyddiannu ac os yw’r bwriad yno iddynt weithio. (NCPHWR, 2018) Ychwanegir McNeill a Chapman (2005) fod ymchwil ansoddol yn ddata naturiol wrth wneud nodiadau wrth gyd fynd ar ymchwil. Ehangir ESRC (2020) gan ddweud fod ymchwil ansoddol yn ymwneud gyda geiriau yn fwy na rhifau, rhan amlaf. Gwelir fod y data mewn ymchwil ansoddol yn gallu bod yn gynradd neu eilradd. (McNeill a Chapman, 2005) Dywed McNeill a Chapman (2005) fod ymchwil cynradd yn cael ei grynhoi gan yr ymchwilydd mewn dulliau ymchwil er enghraifft cyfweliadau, arsylwi, a holiaduron.

Y dull gyntaf ddewisir yw arsylwi sy’n gallu bod yn sgil sydd gan yr ymchwilydd i ddarganfod yr wybodaeth maent yn ei chwilio amdano. Hefyd gwelir fod yr ymchwilydd yna yn gwneud nodiadau ar beth mae wedi ei weld. (ERSC, 2020) O fewn yr ymchwil cafodd arsylwi fel arsylwr cyfranogwr yn anstrwythuredig gan fod yr arsylwi oddi fewn dosbarth yn gwneud nodiadau gan i rywun gyflwyno’r arsylwr fel bod paw o fewn y dosbarth yn deall ei rol. Hefyd yn anstrwythredig gan fod yr arsylwr yn gallu bod yn rhan o’r gweithgaredd maent yn ei arsylwi. (Lin, 2016)

Er mwyn casglu gwybodaeth ehangach gwelir fod cyfweliad ansoddol strwythuredig wedi cael ei gyflawni.  Dewisir cyfweliad ansoddol strwythuredig yn gronnus wrth i’r cyfweliad fod yn un i un sy’n cael ei ailadrodd. (Cohen a Manion, 2011) Wrth wneud cyfweliad strwythuredig, pwysleisir McLeod (2014) bod cwestiynau wedi cael ei rhoi mewn strwythur penodol ar gyfer pob cyfweliad.  Dywed McLeod (2014) ei bod hi’n hawdd ailadrodd cyfweliadau strwythuredig gyda’r union yr un cwestiynau ac yn hawdd ei meintioli. Wrth ei fod yn hawdd fel hyn gwelir fod modd gweld dibynadwyedd yn hawdd o fewn yr ymchwil. (McLeod, 2014) Pwysleisir McLeod (2014) fod y cyfweliad yn weddol gyflym i’w wneud felly mae modd gwneud sampl fawr ohonynt. Dadansoddir RWJF (2008) cyfweliadau strwythuredig fel cyfweliad ble mae’r un sy’n cael ei ymchwilio yn ateb y cwestiynau yn onest ond yn trio peidio rhoi barn.

Materion Moesegol
Er mwyn gallu paratoi ar gyfer yr ymchwil gwelir fod y ffurflen foeseg a gwblhawyd cyn i’r ymweliad yn sicrhau bod dealltwriaeth o’r effeithia risgiau all godi o fewn y lleoliad yn glir a dealladwy.
Yn uniaethu ar hyn gwelir canllawiau BERA (2018) er mwyn i bob ymchwilydd sy’n ymchwilio mewn addysg yn darllen yn glir cyn dechrau’r ymchwil. Pwysleisir fod pob plenty yn cael ei chynnwys a’i thrin yn yr un ffordd o fewn yr ymchwiliad. Hefyd fod pwysigrwydd fod pawb yn ymwybodol o’r ymchwil sy’n cael ei wneud o fewn y lleoliad. Gwelir fod canllawiau BERA (2018) wedi cael ei chynllunio i unrhyw berson sydd yn gwneud ymchwil o rywfath gyda chanllawiau i’w dilyn i fod yn llwyddiannus i wneud ymchwil cywir. Gwelir fod y canllawiau yn adlewyrchu materion moesegol, gwerthoedd a nodau o fewn ymchwil. Dywed BERA (2018) fod angen cynnal ymchwil addysgol o fewn moeseg o barch tuag at: y person; gwybodaeth; gwerthoedd democrataidd; ansawdd ymchwil addysgol; a rhyddid academaidd. Yn unol â hyn gwelir fod ymddiriedaeth rhwng yr ymchwilydd a'r cyfranogwr, sy’n dangos fod yr ymchwilydd yn cymryd gofal dros ei weithredoedd. (BERA, 2018) Wrth wneud yr ymchwil, dylai barchu preifatrwydd, ymreolaeth, amrywiaeth, gwerthoedd ac urddas unigolion, grwpiau a chymunedau. Dylid hefyd gael ei chynnal yn onest wrth ddefnyddio dulliau mwyaf addas ar gyfer ymgymryd â’r ymchwil. (BERA, 2018) Cyn ymweld â’r lleoliad er mwyn cwblhau ymchwil, pwysleisir i gwblhau Ffurflen Foeseg gan y brifysgol er mwyn ystyried pob risg penodol gallai fod yn her. Gwelir ei fod yn glir fod yr ymchwilydd wedi deall fod modd tynnu allan o’r ymchwil ar unrhyw bryd os ydynt yn newid ei meddyliau ynglŷn â chymryd rhan. (BERA, 2018) Ychwanegir BERA (2018) ei bod hi’n bwysig i wneud yn siŵr fod y cyfranogwyr yn gwybod beth mae’r ymchwilydd yn ei wneud.

Canlyniadau
Yn yr ymchwil gwelir fod cyfweliad wedi cymryd rhan gyda dwy athrawes oedd yn dysgu iaith.
Y strategaethau a ddefnyddiwyd yn yr ysgol yw:

1. Tric a Chlic yn bennaf yn y meithrin a derbyn er mwyn i ddisgyblion ddod yn gyfarwydd â ffoneg.  Yma gwelir fod y strategaeth yn wych er mwyn gallu sicrhau bod disgyblion ar lefel gallu penodol iddyn nhw ond hefyd bod ap yn cyd-fynd er mwyn gallu ei ddefnyddio adre. Pwysleisir fod y strategaeth yn gweithio er mwyn cefnogi ysgrifennu gan fod cynnydd wedi dangos fod rhan fwyaf o’r dosbarth ym mis Ionawr yn nosbarth derbyn yn gallu ysgrifennu geiriau cyfan.
2. Cerdyn wyddor a chardiau fflach er mwyn rhoi arweinyddiaeth i sillafu yn gywir a ffurfio llythrennau yn gywir
3. Rhaglen gloywi iaith sy’n cael ei gyflwyno, i allu cyflwyno patrymau iaith i ddisgyblion er enghraifft rhoi idiom yr wythnos i’r dosbarth. Gwelir fod y strategaeth hon yn rhoi cyfle i ddisgyblion amrywio ei ysgrifennu o fewn y dosbarth. Ychwanegir fod gwaith ffocws yn cael ei gefnogi gan yr heriau er mwyn ailadrodd beth maent wedi ei ddysgu â'i gwblhau yn annibynnol, gwelir fod hyn yn helpu’r disgyblion i ddefnyddio patrymau iaith gywir a’i ysgrifennu yn gywir.
4. Targedau i’r disgyblion o’r enw Twm Targed sef rhoi targed wythnosol i’r disgybl weithio arno a’i ymarfer bob dydd. 
Awgrymir yn y cyfnod sylfaen os ydi ysgrifennu yn cael ei ymarfer ddigon yn ddyddiol? Gwelir fod straen i drio ei gynnal yn ddyddiol o fewn y dosbarth yn gywir a bod llai o amser i wneud ysgrifennu ysgrifenedig. Hefyd gan fod ysgrifennu yn sgil sydd angen ymarfer yn gyson a dyddiol ydi hyn yn cael ei atgyfnerthu i gartref ar gyfer y disgyblion tybed. Gwelir fod pryder ymysg technoleg yn effeithio ar ysgrifennu gan fod pwyslais ar ddefnyddio technoleg oddi fewn dosbarthiadau. Gwelir hyn hefyd yn cael effaith ar iaith plentyn gan fod llawer o dechnoleg ymhob tŷ'r dyddiau hyn yn caniatáu llai o amser sgwrsio.

Trafodaeth

Gwelir fod Fframwaith Llythrennedd a Rhifedd, yn cael effaith gadarnhaol oddi fewn dosbarth wrth i ysgrifennu gael ei atgyfnerthu ymhellach mewn amryw o ardal tu fewn a thu allan i’r dosbarth er mwyn i ddisgyblion ei gwblhau yn hollol annibynnol. (Llywodraeth Cymru, 2015) Cysyllta hyn gyda Piaget (dyfynnwyd yn Mooney, 2013) gan fod disgyblion yn dysgu yn anibynnol fel gwyddonwyr bach yn arbrofi'r byd o’u hamgylch heb arweiniad oedolyn yn ei herio.

Ar y llaw arall gwelir fod tasgau ffocws yn cael ei gynnal drwy arweiniad athrawes er mwyn cwblhau tasg ysgrifenedig. Yn ôl Mooney (2013) cefnogir Vygotsky y ffordd yma o ddysgu gan fod oedolyn yn adeiladu ar ddysgu disgyblion drwy ‘scaffaldio’ gwybodaeth er mwyn iddynt ddeall. Pwysleisir Estyn (2013) fod disgyblion yn rhy glwm i arweiniad ei athrawon wrth ysgrifennu a bod gormod o daflenni gwaith yn cael ei ddarparu sy’n herio ysgrifennu yn llwyr. Gwelir fod rhai ysgolion yn gwneud gormod o waith ysgrifenedig dan reolaeth tasg ffocws sy’n gwneud y disgyblion ddibynnu ar yr athrawes yn lle bod annibyniaeth yn cael ei roi o fewn tasg mewn ardal benodol. (Estyn, 2013) Gwelir fod y disgyblion yn ymddiddori yn ei gwaith drwy ddysgu drwy thema, gwelir fod Dewey (dyfynnwyd yn Mooney, 2013) yn cefnogi’r dysgu plentyn-ganolog yma gan fod y disgyblion wedi dewis ei thema am y tymor hwnnw.

Wrth ddefnyddio strategaethau gwelir eu bod yn fwy llwyddiannus i ddysgu plant gan eu bod wedi cael ei chefnogi gan ymchwil (The Understood, 2020) Dywed The Understood (2020) fod strategaethau o fudd i bob disgybl yn y dosbarth ond yn enwedig i ddisgybl sy’n meddwl ac yn dysgu yn wahanol. Felly wrth edrych ar y canlyniadau gwelir fod y strategaethau yma’n helpu disgyblion i gaffael iaith er mwyn gallu ysgrifennu. Wrth iddynt ysgrifennu gwelir fod targedau personol yn cael ei defnyddio yn y dosbarth er mwyn olrhain ei llwyddiant. Dywed Estyn (2015) fod hunanasesu ac asesu eu cyfoedion yn rhoi’r ddealltwriaeth i ddisgyblion ddeall beth maent angen ei gwella a beth maent yn gwneud yn dda. Er mwyn gallu llwyddo mewn iaith gwelir fod targedau personol yn hanfodol i lwyddo yn iaith ond fod angen bod yn agored gyda’r disgybl beth yw’r targed hwnnw. (Victoria State Government, 2018) Ychwanegir Victoria State Government (2018) bod gosod targedau yn fantais i ddisgyblion gan eu bod yn gallu cyrraedd i’w gallu gorau, ymchwilio mewn i’w addysg ei hunain, a bod yn ddysgwr anibynnol. Yma gwelir fod y plant yn gallu cywiro ei hunain a chael gwneud cynnydd yn ei gwaith ysgrifennu drwy daro eu targed wythnosol. Wrth gael targed yr wythnos, mantais hyn yw ei bod yn ymarfer y targed yn gyson pob diwrnod am yr wythnos iddynt allu cofio’r sgil newydd o ysgrifennu. Hefyd budd o asesu yw asesu gwaith ei gilydd gan edrych ar sillafu a’i gywiro, gwelir yma eu bod wedi gweld gwall a defnyddio ei dealltwriaeth o ysgrifennu i’w gywiro.

Yn ôl Estyn (2013) dywed fod y cyfnod sylfaen yn darparu cyfle i ddisgyblion ysgrifennu yn fwy estynedig erbyn diwedd y cyfnod sylfaen. Yma gwelir eu bod yn mwyhau ysgrifennu brawddeg a geiriau rhwng pedwar a saith oed. Er hyn dywed fod y disgyblion hynaf yn dibynnu ar athrawon a'i arweiniad yn ormodol o fewn y dosbarth wrth ysgrifennu. Hefyd fod gor ddefnyddio taflenni gwaith yn rhwystro'r ysgrifennu estynedig ac anibynnol yma yn y cyfnod sylfaen. (Estyn, 2013) Ychwanegir Estyn (2013) fod athrawon yn gweld hi’n anodd cynllunio gwersi iaith oherwydd y strwythur a “gofynion athroniaeth ganolog y Cyfnod Sylfaen” (Estyn, 2013) oherwydd y pwyslais ar anibynoliaeth yn yr ardaloedd o fewn y dosbarth. Pwysleisir Estyn (2013) fod heriau ysgrifennu i’w gael yn yr ardaloedd gyda disgwyliad bod y disgyblion yn ei chwblhau i’w gallu i’w hunain. Yn ychwanegol dywed Estyn (2013) ei bod hi’n bwysig i fodelu iaith oddi fewn y dosbarth wrth roi idiomau a geirfa gywir i’r disgyblion.

Wrth adlewyrchu ar y canlyniadau, gwelir fod yr ysgol yn defnyddio strategaethau defnyddiol ac sydd yn gweithio yn dda yn yr ysgol er mwyn cyfoethogi iaith plant er mwyn i ysgrifennu ddod yn naturiol iddyn nhw.

Casgliad
Felly gwelir fod gwahanol strategaethau yn cael ei defnyddio mewn gwahanol ysgolion, boed yn bersonol i’r ysgol neu yn genedlaethol. Hefyd gwelir fod pob strategaeth yn datblygu agwedd wahanol oddi fewn ysgrifennu sy’n ddefnyddiol i ddisgyblion Cyfnod Sylfaen felly nid oes modd gwahaniaethu a do di benderfyniad o ba strategaeth oedd yr orau. Ar ôl edrych yn ôl gwelir fod technoleg yn cael ei bwysleisio arno mewn addysg yn y cyfnod sylfaen er mwyn datblygu sgiliau ar gyfer y dyfodol felly gwelir fod hyn yn agor llwybr i ymchwilio ymhDellach ac yr effeithiau sy’n ei gael ar ysgrifennu disgyblion yn y dyfodol.

